CELEX: 62012CN0076
Language: fi
Date: 2012-02-13 00:00:00
Title: Asia C-76/12: Kanne 13.2.2012 — Euroopan komissio v. Ranskan tasavalta

5.5.2012   
            
            
               FI
            
            
               Euroopan unionin virallinen lehti
            
            
               C 133/16
            
         Kanne 13.2.2012 — Euroopan komissio v. Ranskan tasavalta
   (Asia C-76/12)
   2012/C 133/29
   Oikeudenkäyntikieli: ranska
   
      Asianosaiset
   
   
      Kantaja: Euroopan komissio (asiamiehet: W. Roels ja C. Soulay)
   
      Vastaaja: Ranskan tasavalta
   
      Vaatimukset
   
   
               —
            
            
               On todettava, ettei Ranskan tasavalta ole noudattanut Euroopan unionin toiminnasta tehdyn sopimuksen 63 artiklaa eikä Euroopan talousalueesta tehdyn sopimuksen 40 artiklaa, koska se on pysyttänyt voimassa verojärjestelmän, jossa vapautetaan verosta ranskalaisen yhtiön Ranskaan sijoittautuneille sijoitusrahastoille maksamat osingot, kun taas samoja osinkoja jaettaessa toiseen Euroopan unionin jäsenvaltioon tai Euroopan talousalueeseen kuuluvaan valtioon sijoittautuneille sijoitusrahastoille, kyseisistä osingoista pidätetään lähdevero.
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteellaan komissio riitauttaa ranskalaisten yhtiöiden arvopapereihin kohdistuvaa yhteistä sijoitustoimintaa harjoittaville yrityksille (yhteissijoitusyritykset) maksamien osinkojen erilaisen verokohtelun sen mukaan, onko kyseisten yhteissijoitusyritysten kotipaikka Ranskassa vai muualla. Yksi Ranskassa asuviin yhteissijoitusyrityksiin sovellettavan verojärjestelmän ominaispiirteistä on se, ettei kyseisiä yrityksiä veroteta ranskalaisten yhtiöiden niille jakamista osingoista. Ranskan yleisen verolain 119 a §:n 2 momentin mukaan ranskalaisten yhtiöiden ulkomailla asuville yhteissijoitusyrityksille jakamista osingoista sen sijaan pidätetään lähdevero. Komissio katsoo, että Ranskassa asuvien yhteissijoitusyritysten ja ulkomailla asuvien yhteissijoitusyritysten erilainen verokohtelu, vaikka nämä yritykset ovat objektiivisesti toisiinsa rinnastettavassa tilanteessa niiden asuinpaikasta riippumatta, merkitsee pääoman vapaan liikkuvuuden rajoitusta ja ettei tätä rajoitusta voida perustella verotarkastusten tehokkuudella eikä tarpeella varmistaa verotusvallan tasapainoinen jakautuminen.
   Komissio muistuttaa, että sen vakiintuneen oikeuskäytännön mukaan, joka on ilmaistu muun muassa asiassa C-540/07, komissio vastaan Italia, 19.11.2009 annetussa tuomiossa ja asiassa C-284/09, komissio vastaan Saksa, 20.10.2011 annetussa tuomiossa, unionin tuomioistuin on todennut, etteivät jäsenvaltiot, jotka soveltavat toisissa jäsenvaltioissa asuville yhtiöille jaettuihin osinkoihin epäedullisempaa verojärjestelmää kuin mitä sovelletaan kyseisessä valtiossa asuville yhtiöille jaettuihin osinkoihin ilman, että kyseinen erilainen kohtelu voidaan perustella objektiivisesti erilaisella tilanteella tai yleistä etua koskevalla pakottavalla syyllä, ole noudattaneet pääoman vapaan liikkuvuuden mukaisia velvoitteitaan.